Det Økonomiske og Sociale Udvalgs udtalelse om »Kommissionens forslag til Europa-Parlamentets og Rådets beslutning om ændring af Europa-Parlamentets og Rådets beslutning nr. 1254/96/EF om opstilling af et sæt retningslinjer for transeuropæiske net på energiområdet« (1999/C 101/07)

Rådet for Den Europæiske Union besluttede den 23. oktober 1998 under henvisning til EF-traktatens artikel 129 D, stk. 1, at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport, Energi, Infrastruktur og Informationssamfundet, som udpegede Bernardo Hernández Bataller til ordfører. Sektionen vedtog sin udtalelse den 16. december 1998.

Det Økonomiske og Sociale Udvalg vedtog på sin 360. plenarforsamling af 27.-28 januar 1999, mødet den 27. januar 1999, følgende udtalelse med 125 stemmer for, 1 stemme imod og 2 hverken for eller imod.

1. Indledning

1.1. Det foreliggende forslag består i en ny ajourføring af den vejledende liste over projekter af fælles interesse inden for energisektoren, som oprindeligt blev fastlagt ved beslutning nr. 1254/96/EF (), og som blev ændret ved beslutning nr. 1047/97/EF ().

1.2. Forslaget indeholder en ny beskrivelse af 4 konkrete projekter, som allerede var med på listen, medtagelse af 12 nye projekter og medtagelse af 3 projekter, som Kommissionen allerede havde forelagt i forslaget om EF-retningslinjer for transeuropæiske energinet fra januar 1994, og som nu anses for at være modnet tilstrækkeligt.

1.3. Den foreslåede ajourføring rummer et klart flertal af projekter vedrørende naturgasnet (14), mens kun 5 vedrører elektricitetsnet, hvilket vidner om det større behov for at garantere en løbende forsyning med naturgas samt bestræbelserne på at øge naturgassens andel af forsyningen med primær energi på europæisk plan.

2. Generelle bemærkninger

2.1. Det Økonomiske og Sociale Udvalg har haft lejlighed til at afgive en positiv meningstilkendegivelse om det sæt beslutninger, som danner rammen omkring transeuropæiske energinet. De pågældende udtalelser indeholder dog forskellige bemærkninger og forslag om styrkelse af retsgrundlaget, om forbedring af gennemførligheden og om hensyntagen til projekternes økonomiske og samfundsmæssige følger, herunder især følgerne for beskæftigelsen, som løbende bør overvåges.

2.2. ØSU er klar over, at dynamikken i energisektoren og det stigende behov for forsynings-, oplagrings-og sammenkoblingsinfrastrukturer, som sikrer et højt niveau af leverancer, pålidelighed og spredning af forsyningskilderne, gør det tilrådeligt regelmæssigt at ajourføre den vejledende liste over projekter af fælles interesse.

2.3. Derfor kan ØSU godkende ajourføringsforslaget, som omfatter en række projekter af stor betydning for konsolideringen af de transeuropæiske energinet og for forbedring af energiforsyningssikkerheden i Europa. Endvidere omfatter nogle af projekterne investeringer i gastransportinfrastrukturer i østeuropæiske lande, hvilket vil øge disse landes forbindelser med medlemsstaterne.

2.4. ØSU henstiller, at det foreliggende forslag til beslutning, med tilføjelse af de relevante nuancer, vedtages snarest muligt, da dette er i medlemsstaternes interesse.

2.5. Dog skal man gentage nogle aspekter, som allerede er fremhævet i tidligere udtalelser, men som ikke er medtaget i det foreliggende forslag i tilfredsstillende form, samt fremsætte følgende kommentarer:

2.5.1. De perifere og ultraperifere regioner tilgodeses ikke nok på den foreslåede liste, hvilket er med til at gøre afstanden til kontinentets gunstigere stillede regioner endnu større. ØSU har flere gange tidligere peget på, at det vanskelige eller umulige i at koble deres indre net sammen med de transeuropæiske net og deres begrænsede spredning i energiforsyningskilderne giver de perifere og ultraperifere regioner en ufordelagtig stilling i forhold til Europas centrale regioner. Dette gør det tilrådeligt at styrke bestræbelserne på at forbedre disse regioners energiforsyning og derigennem bidrage til at styrke den økonomiske og sociale samhørighed.

2.5.2. Uden at gribe ind i EU's regionalpolitiske indsats samt i tråd med subsidiaritetsprincippet skal det indre energimarked sikre, at medlemsstaterne kan pålægge public service-forpligtelser, som garanterer samtlige borgere endelige forsyninger på ensartede kvalitets- og prismæssige vilkår.

2.5.3. Projekterne vedrørende transeuropæiske energinet skal være særligt miljøvenlige. Dette afspejles ikke udtrykkeligt i det foreliggende forslag. ØSU så gerne en udtrykkeligere fremhævelse af miljøkonsekvensvurderingens betydning. I alle tilfælde bør hensyntagen til miljøet både nu og fremover være et vigtigt kriterium ved projektudvælgelsen.

3. Særlige bemærkninger

Følgende bør medtages i betragtningerne:

3.1. »Ved den næste revision af denne liste skal der tages særligt hensyn til de specifikke behov i EU's perifere og ultraperifere regioner, så man kan tilvejebringe de tekniske muligheder for at sikre den endelige forsyning til borgerne.«

3.2. »Alle nye projekter skal opfylde kriterierne for vurdering af den strategiske miljøpåvirkning.«

Bruxelles, den 27. januar 1999.

Beatrice RANGONI MACHIAVELLI

Formand for

Det Økonomiske og Sociale Udvalg

() EFT C 195 af 18.7.1994.

() EFT C 30 af 30.1.1997.